Nuuk: Annaassiniaasut tallimat nersorneqarput | Sermitsiaq.AG\nNuup eqqaani Kangerluannguami annaassiniaasut tallimat sapiitsuliorsimanerannut ullumi tallimanngornermi nersorniarneqarput.\nSaturday, 21. May 2022 - 08:00\nKangerluarsunnguami annaassiniarneq annilaarnartumik inerneqarpoq, angut qamuteralalluni sikukkut nakkarmat marsip arfineq pingajuani ukioq manna.\nJaqqa Grønvold siulliit ilagalugit takkuppoq. Nangaarianngivilluni nammineq inuunini naviarnartorsiortillugu qamuteralamminik ajornartorsiortoq ikiorniarsarilerpaa, namminerli aamma sikukkut nakkarpoq.\n- Taamaattumik Air Greenlandip qulimiguulia aggeqquneqarpoq. Timmisartumik aquttoq Joachim Hytten, vicepolitiinspektør Kunuk Frederiksen kiisalu qamuteralattartut kajumissutsiminnik ikiuukkiartortut Poul Due Hansen aammalu Lars Borris Pedersen navianarsinnaasumik annaassiniarlutik aallartipput, politiit tusagassiutinut nalunaarummi allapput.\nAngutinut tallimanut annaassiniaaqataasunut nersorinninnermut atatillugu tusagassiutinut nalunaaruteqarput.\nJaqqa Grønvold ikiuukkiartortunit imaanit qaqissinnaasimavaat inuuneralu annaallugu. Ajjutoortup aappaa uumanngilaq, uummarsaraluaramikkulu ajoraluartumik kingusinaareersimapput.\nNersornaasiisoqarneranut atatillugu qaaqqusinermi misigissutsit assigiinngitsut pigineqarput.\n- Angutit ikiuukkiartortut nuannaarluta nersortussaagaluarpagut. Annernaraluaqisumilli nalunngilarput ikinngutaalluartoq ataaseq angerlanngitsoormat. Qamuteralannimmi angalaartilluni ajunaarpoq, politimesteri Bjørn Bay oqalugiarnermini oqarpoq.\nJoachim Hyttenip immikkoorluinnartumik qulimiguulimmik aquttuunerata aammalu Kunuk Frederiksenip politiitut aalajangigaasa kinguneranit Jaqqa Grønvoldip inuunera annaassinnaasimavaat, angutillu tallimaasut inuunitik peqqissutsitillu annertuumik navianartorsiortippaat.\nAngutit annaassiniarnerat sapiitsuliornertut Bjørn Baytip nalilerpaa, tamannalu pissutigalugu ullumi akissarsisinneqarlutillu nersorniarneqarput.\n- Annaassiniarnermi annaassiniartut tamarmik sapiitsuliorput, taamaattumillu nersorniarneqartariaqarlutik, Bjørn Bay oqarpoq.